### Beslutning

Udvalget anbefaler at den igangværende planlægning, både kommuneplan og lokalplan, for Club Røs afsluttes og at lokalplanen dermed ikke vedtages.

Afbud: Marcus Danielsen

### Sagsfremstilling

## Resume og sagens baggrund

I forbindelse med den offentlige høring af kommune- og lokalplanforslag for ferie- og fritidscentret Club Røs i foråret 2024, modtog kommunen en statslig indsigelse. Den endelige behandling af planforslagene har afventet udfaldet af denne. Imidlertid afventer kommunen fortsat en tilbagemelding fra Styrelsen for Grøn Arealomlægning og Vandmiljø. Sagen lægger op til Kommunalbestyrelsens beslutning om, hvorvidt kommunen fortsat skal afvente Styrelsen, inden der træffes beslutning om planforslagene.

Kommunalbestyrelsen godkendte Forslag til Tillæg nr. 12 til [adresse] 2021-2032 og Forslag til Lokalplan nr. 593 for Club Røs*-* et ferie- og fritidscenter på [adresse] på møde den 20. december 2023.

Kommunalbestyrelsen besluttede i december 2024 at det videre arbejde med lokalplan for ferie- og fritidscentret Club Røs skulle behandles senest i marts 2025, med forventning om, at sagen var fuldt oplyst på dette tidspunkt.

Kommunalbestyrelsen besluttede på møde den 26. marts 2025 at planforslagene forelægges til beslutning på april-møderne inklusiv høringssvar.

## Indstillinger

Direktøren indstiller, at beslutningen om den videre proces for Forslag til kommuneplantillæg nr. 12 og Forslag til lokalplan nr. 593 afventer afklaring på udfaldet af den statslige indsigelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Projektet omhandler et ferie- og fritidscenter kaldet Club Røs, der er planlagt lokaliseret øst for Ulstrup. Projektet vil bestå af 90 feriehuse og 30 ferielejligheder sammen med en række tilknyttede funktioner som restaurant, café, wellnessfaciliteter, indendørs og udendørs sportsfaciliteter, samt en badesø.

Kommunalbestyrelsen har godkendt forslag til kommuneplantillæg og forslag til lokalplan, der giver grundlag for at realisere projektet. Planforslagene var i offentlig høring i otte uger i foråret 2024.

Der indkom 102 høringssvar til planforslagene. Høringssvarene er samlet i ét bilag og vedlagt som bilag 1. Det fremgår af bilagets bogmærker, at der skulle være 104 høringssvar, men dette skyldes en fejl i nummereringen. Der er som nævnt 102 høringssvar.

Èt af høringssvarene er en statslig indsigelse imod kommuneplantillægget fra Plan- og Zara Lauridsen med anbefaling fra  Miljøstyrelsen. Kompetencen er efterfølgende flyttet fra Miljøstyrelsen til Styrelsen for Grøn Arealomlægning og Vandmiljø under Ministeriet for Grøn Trepart. Indsigelsen er begrundet i en vurdering af, at planlægningen i det aktuelle omfang strider mod nationale, landskabelige og geologiske interesser.

Når en statslig styrelse fremsætter en indsigelse mod et forslag til kommuneplantillæg har det den konsekvens, at planforslaget ikke kan vedtages endeligt medmindre indsigelsen bliver imødekommet eller trukket tilbage. Kommuneplantillægget udlægger det nødvendige areal til rekreative formål, og lokalplanen kan derfor ikke gennemføres, hvis ikke der er det nødvendige grundlag i kommuneplanen.

I overensstemmelse med sædvanlig praksis gik administrationen i dialog med styrelserne med henblik på at afdække, om det vil være muligt at imødekomme bekymringen for de nationale interesser.

Der blev afholdt møder på administrativt niveau i maj 2024, inkl. besigtigelse, og i august 2024. I forlængelse heraf fremsendte kommunens administration, efter aftale med projektudvikler, i september 2024 en række forslag til konkrete justeringer, der har til hensigt at præcisere den konkrete kontekst samt fjerne enhver tvivl om rummeligheden i planlægningen. Det skal imødegå en bekymring for præcedensvirkning samt gøre det tydeligt, at kommuneplanrammen ikke giver videre mulighed for bebyggelse end det, som indgår i det aktuelle lokalplanforslag med tilknyttet projekt.

Styrelsen meddelte, at planforslaget skal fremlægges for ministeren med henblik på stillingtagen til, om indsigelsen skal opretholdes eller ophæves. Kommunen afventer fortsat en tilbagemelding fra Styrelsen, omend administrationen gentagende gange både mundligt og skriftligt har efterspurgt en afklaring til sagen.

Styrelsen oplyste den 26. februar 2025, at der ikke var nyt fra Departementet. Administrationen har den 27. marts 2025 været i telefonisk kontakt med Styrelsen, som oplyser, at der fortsat endnu ikke er nyt fra Departementet. Det er ikke muligt at få oplyst, hvad der er årsagen til den lange svartid, ej heller en tidshorisont for tilbagemeldingen.

## Økonomiske konsekvenser

Ingen.